钦定古今图书集成/历象汇编/庶征典/第167卷 > 《中书门下贺邢州获白雀白山鹊表》
## 钦定古今图书集成/历象汇编/庶征典/第167卷 > 《中书门下贺邢州获白雀白山鹊表》

唐权德舆

臣某等言：今日伏奉宣示，昭义军节度使李元淳所
进于邢州获白雀、白山鹊各一者。谨按孙氏《瑞应图》
曰：“王者奉己俭约，尊事耆老，则白雀见。”又《晋中兴书》
曰：“天下安宁则见。”伏惟陛下纯俭成化，乾坤合符。敬
彼黄发，感兹霜毳。俗既登于寿域，事多验于祥经，用
应昌时，固无虚月。昔神雀效祉，乾鹊知来，或用以纪
年，或闻诸往载。岂比山禽叶质，灵贶特殊，皎洁异姿，
追飞交映。休嘉所集，遐迩同欢。臣等忝列台司，倍百
忻贺。无任喜庆之至，谨奉表陈贺以闻。